George Gatt ta’ 21 sena mill-Mosta kien immultat is-somma ta’ €4000 wara li ammetta li spara fuq għasfur protett fix-Xemxija l-ġimgħa li għaddiet. Gatt inqabad joħroġ mill-vettur tiegħu u jispara fuq għasfur protett mit-triq waranofsinhar. Il-qorti ordnat il-konfiska tal-arma tan-nar u ssospendiet il-liċenzja tal-kaċċa għal tliet snin. Domnic Borg, li ammetta li  assista lil Gatt, kien immultat €10,000 minħabba li diġà kellu każijiet fuq rasu ta’ din ix-xorta. Huwa kellu l-liċenzja tiegħu sospiża għall-ħajtu kollha. Il-Maġistrat Anthony Vella wissa liż-żewġt irġiel biex ma jerġgħux jirrepetu dan l-att kriminali għax darb’oħra jistgħu jintbagħtu l-ħabs.